钦定古今图书集成/明伦汇编/氏族典/第120卷 > 陈忻
## 钦定古今图书集成/明伦汇编/氏族典/第120卷 > 陈忻

按《周书陈忻传》，“忻字永怡，宜阳人也。少骁勇，有气侠，
姿貌魁岸，同类咸敬惮之。魏孝武西迁，忻乃于辟恶
山招集勇敢，寇掠东魏，仍密遣使归附。大统元年，授
持节伏波将军、羽林监、立义大都督，赐爵霸城县男。
三年，太祖复弘农，使行新安县事，进爵为子。常随崤
东诸将镇遏伊、洛间，每有功效。九年，从战邙山，破东”
魏三城，行宜阳郡事，除镇远将军、魏郡守。俄授使持
节、平东将军、显州刺史。太祖以忻威著敌境，仍留静
边，弗令之任。十三年，从李远平九曲城，授帅都督。十
五年，除宜阳郡守，加大都督、抚军将军。十六年，进车
骑大将军、仪同三司、散骑常侍。魏恭帝二年，进位骠
骑大将军、开府仪同三司，加侍中。其年，授宜阳邑大
中正，赐姓尉迟氏。太祖以忻著绩累载，赠其祖昆及
父兴孙俱为仪同三司。孝闵帝践祚，征忻入朝，进爵
为伯。寻又进爵许昌郡公。武成元年，除熊州刺史。天
和元年，卒于位。